শবরীমালার মন্দিরে মেয়েরা প্রবেশাধিকার চান। বছর কয়েক আগে মুম্বইয়ের হাজি আলি দরগাতেও মহিলাদের প্রবেশাধিকার নিয়ে লড়াই বেঁধেছিল। রাজধানীর হজরত নিজামুদ্দিন আউলিয়ার দরগাতেও মহিলাদের প্রবেশের অনুমতি নেই। সে দিক থেকে ব্যতিক্রম দিল্লির বিবি ফতিমার দরগা। দিল্লির কাকানগরে সরকারি বাংলোর মাঝখানে, খান মার্কেটের ভিড় থেকে মিনিট দশেক দূরের এই দরগায় আশ্চর্য রকম নীরবতা। মহিলারা আসতে পারেন এই দরগায়। ইতিহাস বলে, ত্রয়োদশ শতাব্দীর সুফি সাধিকা বিবি ফতিমাকে সুফি সাধক বাবা ফরিদ তাঁর নিজের বোন বলে মানতেন। হজরত নিজামুদ্দিনও আসতেন বিবি ফতিমার এই সমাধিতে।